《送信孚中住龙翔集庆寺》
元代·袁士元

梵王宫阙皆名山，金陵佳丽非尘寰。龙蟠凤翥气磅礴，楼台缥尘烟霞间。

上人昔年住东海，两袖天香云霭霭。磐陀石上迎朝暾，潮音洞口瞻神采。

寻幽近复游天童，万松径里支吟筇。寒泉迸石影清浅，高崖挂月光玲珑。

祇今飞锡凌云表，妙高台上天花绕。秋风江汉动馀思，何日留衣一倾倒。

作者简介：庆元路鄞县人，字彦章，号菊村学者。幼嗜学，性至孝。以荐授鄞学教谕，调西湖书院山长，改鄮山，迁平江路学教授。后擢翰林国史院检阅官，不就。有《书林外集》。